КъБКъУ-м и волейболистхэр пашэщ
Пшахъуэм хэту волейбол джэгунымкIэ цIыхубзхэм я республикэпсо чемпионат Тэрч къалэм щекIуэкIащ. ЕтIуанэу къызэрагъэпэщ а зэхьэзэхуэм хэтащ Къэбэрдей-Балъкъэрым щыщ цIыхубз командэ нэхъыфIи 8.
ГъащIэ узыншэм къыхуезыджэ, Терроризмэм ебэныным и махуэм ирихьэлIэу екIуэкIа чемпионатыр даIыгъащ КъБР-м СпортымкIэ и министерствэмрэ республикэм ВолейболымкIэ и федерацэмрэ.
Пшахъуэ пщтырым, зэхьэзэхуэ удэзыхьэххэм, абыхэм кIэлъыплъыну къекIуэлIахэм я зэрыгъэкIий макъхэм гукъыдэжышхуэ къратащ тэрчдэсхэмрэ зэпеуэм хэтахэмрэ.
ВолейболымкIэ республикэм и етIуанэ чемпионатым япэ, етIуанэ увыпIэхэр щызыIэрагъэхьащ Къэбэрдей-Балъкъэр къэрал университетым и цIыхубз командитIым. Ещанэ хъуащ Налшык къалэ и гуп къыхэ-хар.
Зэхьэзэхуэм и спортсмен нэхъыфIу къалъытащ КъБКъУ-м «Физическэ щэнхабзэмкIэ» и къудамэм и етIуанэ курсым щеджэ Габуевэ Мадинэ.
Чемпионатым щытекIуа командищри егъэхьэзыр КъБКъУ-м Физическэ щэнхабзэмрэ спортымкIэ и факультетым и доцент Коноплёвэ Аннэ.
ЖЫЛАСЭ Замир.
